
Úvod.

Keď som pred rokom v ktoromsi dennom časopise uve­rej­nil prvý úryvok z príbehov „Sváka Ragana z Brezovej“, počali sa bre­zov­skí sváč­ko­via i strynky vzájomne vy­py­to­vať:

„Ná, koho to len ten oný myslel? Nebodaj mal na mysli teba, Juro, však tys najvac vi­se­lec­tví po­stvá­rál…“

„Vidíš ho - bráni sa upo­doz­rie­vaný – prečo by mal akurát moje vi­se­lec­tvá spomínat, azda si bol ty Ščeván od­chod­nejší od os­tat­ných? Vačším dílom sa to na Teba vztahuje, bol si ty Sčevko fajn chlap, ej veru bol, bo­hu­pri­sám, ošmek si bol aj ty jako fšetci…“

„Koho to len myslel?“ Hádali aj „strynké,“ mládež i stárež, na koho by sa moje kresby asi vzťa­ho­vali. Spo­mí­nané sú aj dnes určité osoby, ktoré v očiach pra­vo­ver­ných Bre­zo­va­nov javili sa ako hr­di­no­via môjho líčenia. Ked po čase zjavili sa v dennej tlači ešte niektoré kapitoly o svákovi Raganovi, nebolo konca-kraja vy­py­to­va­niu, ale vtedy moji bre­zov­skí pria­te­lia už aj na mňa do­lie­hali žia­dos­ťami, abych im povedal, koho vlastne skrývam za menom Ragan spomedzi toľkých Bre­zo­va­nov, ktorí sa ku príhodám, mnou o svákovi Raganovi líčením, pri­zná­vajú?

Tieto dotazy sú sve­dec­tvom, že povaha môjho „sváka Ragana z Brezovej“ je spoločná každému do­mo­ro­dému Bre­zo­va­novi, chytrá, bystrá, dovedna a keď treba i fig­liar­ska – ako to už obchod alebo dlhá chvíľa sebou donáša. Bre­zo­vana ani sto židov neošiali, to je pravda a spolu aj sve­dec­tvo najmenej toľkej ob­chod­nej pod­ni­ka­vosti, akej len u naj­pod­ni­ka­vej­šieho národa, u Židov na­cho­díme.

Vo svojich ka­pi­to­lách o svákovi Raganovi snažil som sa načrtnúť aspoň niekoľko príbehov z vlast­ností Bre­zo­vana prýš­tia­cich. Opakujem, len niekoľko, poneváč po­dob­ných je na Brezovej pod Bradlom ešte vždy veliké množstvo, ktoré dosiaľ perom za­chy­tené neboli. Tak na­prí­klad: príhody nebohého ko­ša­ris­kého farára a dekana Šte­fá­nika, otca to nášho oslá­venca, generála Dr. Milana Ras­ti­slava Šte­fá­nika, skú­se­nosti s ces­to­va­ním za hra­ni­cami a v salónnom vozni „strynkej Osuských,“ matky nášho za­hra­nič­ného bo­jov­níka a dnešného pa­ríž­skeho vyslanca, Dr. Štefana Osuskébo atď. O ces­to­vaní Bre­zo­va­nov do Ameriky, z Ameriky, o na­ku­po­vaní škopov v Rumunsku, Be­sa­rá­bii, na Balkáne a ich spe­ňa­žení v Paríži – dali by sa celé zväzky popísať. Naši folk­lo­risti mali by hojnú žeň pre svoje perá na Brezovej pod Bradlom. Obec táto vyniká svojím je­di­neč­ným svoj­rá­zom, ktorý vie upútať i cudzinca sem za­ví­tav­šieho.

Nie som Bre­zo­va­nom, iba „pre­spoľ­ným,“ teda nelíčim zvlášt­nosti svojho rodiska. Naj­nov­šie ma moji bre­zov­skí pria­te­lia „štepeným Bre­zo­va­nom“ na­krs­tili. Som hrdým i na túto prezývku, lebo Brezovan má byť prečo hrdým na svoj pôvod. Vždy som sa na Brezovej lepšie cítil, ako kde­koľ­vek inde a menovite pred a počas vojny Slovák, ná­ro­do­vec nachodil tu vždy ska­lo­pevný celok se­ba­ve­do­mých a ne­o­hro­ze­ných slo­ven­ských ná­ro­dov­cov. Rád som mal vždy Bre­zo­va­nov. Pria­teľ­ská láska k Bre­zo­va­nom, ich typický svojráz známy mne už od detských mojich časov, viedli ma k na­pí­sa­niu tohto dielka. Rád bych ním upo­zor­niť folk­lo­ris­tov, aby Brezovej pod Bradlom a vôbec pod­brad­lan­skému kraju venovali vďačnú po­zor­nosť, lebo „žeň jest tu mnohá, jen dělníkú málo“!

Napokon prosím či­ta­te­ľov, aby jed­not­livé state, citované v tomto diele v bre­zov­skom nárečí, vy­slo­vo­vali „po bre­zov­ský,“ to je – úplne tvrdo.

V Ko­ši­ciach, dňa 8. marca 1927.

Pôvodca.


Sváko jako žiak

Hja, nech sa ve snách neplete, aj ja som chodél do školy a to až štyri zimy-čeperia sa zavše sváko pri poháriku – a naučél som sa vac jako tí neskajší fagani, čo na uni­ver­zitu chodia. Chodél som hen do našej cir­kev­nej školy, ked sme si ešče polienka na za­kú­re­nie sebú noseli a pánovi uči­te­lovi so­bo­tá­les plateli. Abecedu učeli nás pán rechtor tak po bre­zov­ský – á-bé-ab, to nehab, kde habneš, tam spadneš. Sebe na mysli, – niekdo mosí habat, kradnút! Keby kmíni nekradli, moseli by tí spra­ved­liví krast.

Ked som prišiel od kon­fir­má­cie, povedali tatko: „Nále Sanko, ved si už dost múdry, ja z teba nechcem mat farára; ostaneš teda doma, do školy vac nepôjdeš a budeš sa priúčat kšeftu.“ Tak som ja hla, vy­štu­do­val a se mnú vaččina mojich spo­lu­žia­kov. A veru nám to stačelo! Kristu, Bre­zo­vana ani Žid ne­pre­ka­báti! A ná­ro­dov­cov naša bre­zov­ská cirkevná škola též z nás vy­cho­vala! Takých Slovákov nebolo, jako boli a sú Bre­zo­va­nia!

Ked ma nebohý tatko zeg­za­me­no­vali, povedal som im: „Tatko, vy ste fajn chlap, asnaj bych sa už aj oženél!?“ A oni hodeli mi pár takých ne­čí­ta­ných rem­jen­com na najmakšú čiastku tela a bolo po diškurzi.

A veru bolo mi lúto za školú, najvac ked ma tatko naozaj ke kšeftu začali pri­bie­rat, kože vyrábat, surové kupovat a vyrobené zas predávat. Ve škole som bol taký zbytkár, jako ostatní: ach čo sme sa my de­len­ja­kých vi­se­lec­tví na­vy­strá­jali? Prosím vás – jako deti! Aj písmo hovorí: „Dokud jsem byl díte, mluvil jsem i činil jsem jako díte, – když jsem se stal mužem, opustil jsem detinské véci.“ Ked som už bol na miesto, t. j. ked mi začali pod nosom kostrnky šibat, počala fajka šmakovat a ked mi tatko kúpeli prvé čižmy – kor­do­vánky (dosal som nosél len šité), opustél som detinské veci aj ja a citél som sa mlá­den­com. Potiaľ svákove roz­po­mienky. Ale vráťme sa ešte k men­dí­če­niu.


Ako sváko „mendíčeli“

Sváko boli aj mendíkom, čo je samo pre seba zvláštna kapitola ich života, ich detských časov. Viete, čo je to za tvor, za hodnosť – taký cirkevný mendík u evan­je­li­kov? To je viac, ako mi­niš­trant u ka­to­lí­kov, poneváč mi­niš­tran­tom môže byť každý prí­sluš­ník tejto konfesie, ale mendíkom sa treba narodiť. Menovite vtedy sa bolo treba takému talentu narodiť, keď sváko „men­dí­čeli“ na Brezovej. Vtedy si rechtor aj farár mohli ešte vybrať v kan­di­dá­toch men­díc­tva, ale dnes? Škoda vravieť, čo si vyberieš z po­voj­no­vých výrobkov!?

Mendík je ináče štvrtou a či piatou „du­chov­nou“ osobou v zbore, dľa toho, či slúži na fare, alebo u učiteľa. Prvou je pán farár, druhou pán rechtor, treťou „strýko“ kos­tel­ník, štvrtou osobou je farský mendík, piatou školský. Plat má cirkvou sta­no­vený, ešte aj dnes ten istý, ako pred pol­sto­ro­čím, a to 8 zlatých a 10 meríc raži, ktorá nebýva nikdy pr­vo­tried­nou. O vý­ro­či­tých sviat­koch dostane nejaký peniaz do po­klad­ničky, taktiež keď dakto zomrie, alebo sa narodí, tiež pri sobášoch, krstoch a úvodoch. Na Štedrý večer obidvaja mendíci chodia na koledu po všetkých cir­kev­ní­koch.

Čo má za služobné i mi­mos­lu­žobné po­vin­nosti takáto piata „duchovná“ osoba v cir­kev­nom zbore?

Farský mendík za časov svákovho men­dí­če­nia zvonil v nedeľu a vo sviatok prvý raz do kostola, školský druhý raz a tretí raz obidvaja spoločne, pri­pus­tiac na vežu ešte dak­to­rého tretieho chlapca. Tak bolo tomu aj pri rorátoch. Mŕtvemu pri poh­re­boch zvonili obidvaja. Cez celý týždeň na obed a večer odzvonil vždy školský mendík, teraz – ako počúvam – aj táto služba je na každého mendíka stejne roz­de­lená.

Kým na bre­zov­skej veži hodín nebolo, mendík sa riadil spra­vidla podľa pani rech­tor­ki­nej kuchyne. Keď táto mala hrach uvarený, bolo poludnie, vtedy išiel zazvonit a na večer zase keď nebolo ešte prítmie a sovy nad zvonmi na zvo­nia­ceho mendíka ešte nesyčali. Počas bo­ho­slu­žieb jedon mendík tlačil mechy pri organe (oby­čajne ten menej do­ved­nejší), druhý zase sedel pri or­ga­nis­tovi ukazujúc mu prstom riadky spie­va­nej piesne. Pravda, sám musel mať dobrý hlas a vedieť spievať ako sa na mendíka patrí. Pri poh­re­boch vždy strie­davo jedon mandík niesol kríž pred smú­toč­ným sprie­vo­dom na cintor a druhý s chlapci vyzváňal nebohému na poslednú cestu. Ináč musel mendík povedľa po­slíč­kov­skej práci svojho pred­sta­ve­ného ob­sta­rá­vať ku­chyn­ské práce a robotiť v záhrade pani farárky, alebo pani rech­torky. Obidvaja mendíci pred vý­ro­či­tými sviatky vymietli kostol a zotreli pavučiny.

Ako som už spomenul, keď boli sváko ešte takým 11-12 ročným „viselcom,“ vtedy nie každý mohol byť mendíkom. Tak pán farár ako aj pán rechtor chceli, aby patričný bol dobrým spevákom, mocný fyzicky i duševne, tiež nesmel byť zaostalý, bo veď pomáhal p. rech­to­rovi pri organe spievať. A poneváč náš sváko mali všetky tieto dobré vlast­nosti, stali sa mendíkom. A bolo im to dobré. Naučili sa mnohému – medzi iným: pyt­lia­čiť, vrany chytať, straky a sovy vyberať atď., pritom ale privykli aj osožným veciam. Všetko spo­me­niem, až na to príde rad.

Sváčko teda „men­dí­čeli“ u p. rechtora, ktorý si ich takého „miglanca“ sám vynašiel a ak­cep­to­val. „Tatko s mamku proti tomu ništ nemali.“


Ako Sanko pani farárkine „sliepky chytál.“

Kto by to dnes na nášho sváčka povedal, že by bol za svojho men­díc­tva takým ošmekom býval, akoby ho nadpis tejto stati pred ne­in­for­mo­va­ným človekom na prvý pohľad usved­čo­val?! Podobná vlast­nosť nijako sa ne­zrov­ná­vala s nym­ród­skou krvou, ktorá v tých dobách v San­ko­vých žilách až priveľmi prúdila. Fakt je, že Sanko „rech­to­réch“ aj chytal aj nechytal sliepky pani farárke – ako sa na vec dívame.

Sluší po­zna­me­nať, že rechtor, ako slobodný, nevedel dobre zaplniť a využiť velikého svojho bytu. V jednej izbe rástla mu cibuľa, ktorú si do­pes­to­val v kve­ti­no­vej záhrade svojej, aby mal zavše ku „pre­ss­burštu,“ v oknách kvitli ja­ter­ničky a jelitká, ktoré od zbožných cir­kev­ní­čiek zavše ako „kar­mí­novú výslužku“ dostal. Do okien si ich odkladal na čerstvý vzduch, aby sa mu vraj „ne­zesm­ra­dely.“ Tam na ne zavše „zabol,“ a pleseň ich pokryla niekedy až do 2 cen­ti­met­ro­vej výšky. Stejný osud stíhal aj rozličné tie „božie milosti,“ ryby a vše­li­jaké, niekedy aj korením plnené koláče, ktoré ako „slova božieho učiteľ a boží gajdoš“ od sva­dob­ní­kov a kmot­rov­cov dostával.

Mendík Sanko choval si v maštali zajacov a v komore mal za­ria­dený zverinec. Jamu na „bobále“ spolu aj s p. rech­to­rom vy­ce­men­to­vali, naplnili vodou a umies­tili do nej kdesi pod Klenovou chytenú vodnú sliepku, lysku. V komore mali okrem toho živého kuvika, straku a vranu. Zverov si kŕmili baraním „massom,“ ktoré p. rechtor kaž­do­denne pro­stred­níc­tvom Sankovým od kto­ré­hosi bre­zov­ského mäsiara kupoval.

Ký div teda, že keď vrany v tuhej zime hladné až do škol­ského dvora pri­le­to­vali – Sanko na ne nad­sta­vil do záhrady železá, tie isté, na aké potkanov chy­tá­vame. Miesto mäsa, za vňadidlo do železa pri­pev­nil kúsok ku­ku­rič­ného oklaska.

Čerti vedia, ako áno – ako nie, „rech­to­réch Sanko“ na železá v záhrade zabudnul. Sneh sa stopil, vrana sa ne­chy­tila a želiezko sa usadilo nav­ňa­dené na trávičke v záhrade. Poneváč rech­to­rova záhrada susedila s farskou a keďže plot tieto od­de­ľu­júci, bol zlý, ošarpaný, nedivme sa, že sliepky pani farárky za­cho­dili aj do školskej záhrady. Jedna z týchto, čierna cho­cho­latá naťapila na kukuricu v Sankovom železe; ďobla doň, to sa vzpru­žilo a chytilo ju za krk. Kura hlúpa! Vrana bola opatr­nej­šia a nešla na kukuricu, ale sliepka… eh, všetko čo zná „slepačí rozum,“ doplatí na svoju hlúposť.

Za deň-dva po tejto slepačej tragédii spo­zo­ruje Sanko zo dvora, že v záhrade je chytená vrana; uteká k nej celý ura­dos­tený. Pred­stavte si jeho prek­va­pe­nie a hrúzu, keď v železe miesto vrany videl zdoc­hnutú sliepku. Hneď tušil, že to bude farská sliepka. Husia koža na­bie­hala mu po chrbte pri myš­lienke, keď sa to dozvedia pani farárka, bude zle, nedobre! Obzerá sa dookola, či ho dakto ne­po­zo­ruje. Bles­ku­rýchle vytiahne sliepku zo železa a šmarí ju za plot, susedovi. Na ne­šťas­tie videl to kos­tol­ník a zavolá na ne­vin­ného Sanka:

„Počkaj ty kamas, však ti to ja u pani farárky zaondiem; naučia ta sliepky chytat!“

Kos­tol­ník si sliepku zdvihol, strynká kos­tol­ní­kov na druhý deň si ju uvarila a požila, spoločne aj so strýkom, ale pani farárka vedela to ešte toho samého dňa. Ich slúžka Anča, nemala pil­nej­šieho na práci, ako roznášať po obci, že „ten vo­len­tier, Sanko rech­to­réch, chytá sliepky pani farárce; dosál ich už dvacat popchél.“ A Sanko sa v ničom vinným necítil. Jestli predtým tchor, alebo kuna nejakého kohúta alebo sliepku z farského kurinca „potiahly,“ Anča všetko zniesla na hlavu Sankovu. Pani farárka mu tiež nevedeli na meno prísť. Prosím vás, ne­šťas­tie nechodí po horách, ale po ľuďoch!

Po tejto príhode Sanko sa za celého polroka pani farárke ani na oči neukázal. Keď si mal ísť pred zvonením pre klúč od kos­tol­ných dverí do fary, nešiel preň, ale vliezol vždy ot­vo­re­ným oknom (sám si ho vždy po bo­ho­služ­bách otvoril) do kostola zo školskej záhrady a tiež tou samou cestou vracal sa po zvonení z veže tento raz Sanko nevinne trpel.


„Každá duše vrchnosti poddaná bud….“

Túto evan­je­lickú zásadu náš sváko velmi často hlásajú a sám sa dľa nej riadia, avšak ináč si ju vy­svet­ľo­vali, keď u rechtora „men­dí­čeli.“ Možné, že im pán rechtor ne­vys­vet­lil zavčasu služobné a hod­nostné stupne cir­kev­nej vr­ch­nosti a preto si náš Sanko zavše za­bun­to­šil, za­re­be­lan­čil, zvlášť voči pani farárke. Neučinil tak snáď z nejakej zau­ja­tosti, ne­pria­teľ­stva voči, „pani matičke,“ ale „vyjádrél sa“ vždy vtedy, keď bol k tomu okolím pani farárky vy­pro­vo­ko­vaný. K tomu okoliu patrili vtedy: hrušky a jablká vo farskej záhrade, na ktoré si Sanko – hoc mal ovocia i v školskej záhrade dostatok – cez plot niekedy siahnul, hlúpa sliepka, ktorá sa namiesto vrany do Sankovho železa lapila, „Jano farárech“ a slúžka „Anča farárech,“ ktorí sa na Sanka čertili a do duše ho ne­ná­vi­deli, pretože nemusel toľko pracovať, ako oni. Ku okoliu tomuto patrili tiež mačky pani fa­rár­kine, ktoré do školskej maštale po­ta­jomky za­cho­dili, tam San­ko­vých zajacov škrtili a po jednom si cez murovanú ohradu do fary odnášali.

Sanko mal ináče pred pani farárkou „na ki­lo­me­ter rešpekt,“ vyhnul sa jej, kde mohol, bál sa jej viacej ako rechtora spolu aj s farárom. Ale čo je moc, je moc. Keď mu zajacov v maštali ubývalo, pozbyl Sanko ..rešpektu“ voči pani farárke a menovite voči jej mačkám. Dal si na veci záležať. Schoval sa neďaleko maštale s jeho flintou, číhal na mačky a za týždeň 3 z nich od­stre­lil. Štvrtú zabil práve ako stála na plote, deliacom faru od školy. Mačka i so za­škr­te­ným zajacom pre­va­lila sa na farskú stranu, čoho svedkami boli pán farár i s pani farárkou, práve na dvore sediaci.

Na fare nastal zhon, poplach a la­men­tá­cia. Pani farárka už teraz vedeli, kam sa im mačky tratia. Aj pána farára to dopálilo a škan­da­li­zo­vali sa nad nez­bed­nos­ťou rech­to­rovho mendíka. Za chvíľu zjaví sa Sankov kolega, čili „Jano farárech“ na školskom dvore so vzkazom Sankovi:

„Sanko – a pani farárka ti odkazujú, aby si išiel kočky do Baranca strielat a abys sa im na oči ani ne­uka­zo­val…“ A Sanko mu re­be­lant­sky odsekne:

„A ty povedz pani farárce, ked si chcú kočky chovat, aby si ich vodeli pri­via­zané na špagáte…“

Na budúcu nedeľu pán farár mali kázeň o nez­dar­nej mládeži, v ktorej „oko boží nenalézá zalíbení…“


Sanko sa priúča pytláctvu, čili po brezovský – raušíctvú

Prosím vás, tomu sa nedivte. V tých časoch mal každý Brezovan flintu už či v izbe, v komore, v stodole, v daktorom došku slamenej strechy svojej, alebo vonku v lese, v dutom strome. Ani jeden bez toho nebol. Hory blízko, zvere vše­li­ja­kej, „preš pri­sám­bohu ná – čo by si ne­za­stre­lél! Azdaj ju ten Pálffy stvorél!?“ A keď by aj, Brezovan si zavše jeleňa alebo srnca od­stre­lil, hoc by bol i sám Pálffy na jeho hlave sedel. (Pálffy býv. gróf vlastní i dnes veľký komplex hôr, oboru – tiahnucu sa od Smoleníc, okolo chotára jab­lo­nic­kého až k Brezovej.) Dnes to už jaksi utícha; nie každý Brezovan má „tú potvoru,“ flintu. Za to skôr by ju človek našiel u Ko­ša­riš­ča­nov. Avšak, vráťme sa k veci!

Sankov šéf, rechtor, čili „cirkevný muzikant“ stal sa spo­loč­ní­kom poľovky v chotári slávnej, velikej obce Brezovej. No – a Sanko tiež, ale len v tom, že ponášal za svojím prin­ci­pá­lom od­stre­le­ných zajacov a jarabice. Netrvalo dlho a v Sankovi sa ozvala krv predkov a srdce zatúžilo tiež po búchačke, akú pán rechtor mali. Otec by mu ju nebol kúpil, sám na takú parádu peňazí nemal; spomenúť o tejto svojej túžbe – bál sa prí­pad­ného pohlavku rech­to­rovho, tak, čo robiť? Sanko dúfal a nezúfal a dočkal sa splnenia svojich tužieb.

Rechtor na práz­dniny zachodil ku svojím rodičom kamsi až do siedmej župy. Zatiaľ pre­po­ži­čal celý svoj byt a či jednu veľkú izbu z neho svojmu pria­te­ľovi, Mar­ti­novi Hla­vá­čovi, štu­den­tovi, ktorý tejto miest­nosti za ma­liar­sky ateliér používal. Kým štu­di­osus Hlaváč na plátne barvy roz­ma­zá­val, zatiaľ mu Sanko všetky cirkevné obrady pri pohrebe pred­ne­sené, naspamäť od­re­ci­to­val. Robil pritom rozdiel pri pohrebe star­šieho, mlad­šieho cir­kev­níka, alebo cir­kev­níčky, mládenca či panny, vdovca alebo vdovy, starca či stareny a malého dieťaťa. Vo fu­neb­ráli (poh­rebný spevník) sú pre každý vek vy­hra­dené trúch­livé piesne, tiež žalmista tomuto rozdielu zod­po­vedne svoje žalmy kom­po­no­val – to všetko znal Sanko naspamäť, ba vedel na­po­dob­niť hlas p. rechtora i p. farára. Sluší po­zna­me­nať, že v týchto pred­ne­soch ne­za­bud­nul Sanko ani na „ma­jíc­nost“ nebohého. Zá­mož­nejší príbuzní dali ne­bož­tí­kovi nad hrobom za­spie­vať „Vzkří­šení čekejme…“, čo stálo zvláštny nad­pla­tok rech­to­rovi, a síce 40 graj­cia­rov. Chudobe sa spievala iba „Již já jdu do hrobu…“, ktorú aj vrabci po vŕbach na cin­to­ríne čvi­ri­kali.

Za túto do­ved­nosť štu­di­osus Hlaváč pri­nie­sol Sankovi z Viedne „klukanu“, ne­patr­ných rozmerov kovovú palicu. Pravda, bola ona palicou iba pred otcom, žandárom a financom. Ináč to bola flinta, ako pána rech­to­rova. Od toho času chodil Sanko aj bez prin­ci­pála na po­ľo­vačky so svojou palicou a veru strieľal za krátky čas lepšie jako jeho pán; holuba v letu za­stre­lil a navykal si aj na čakanú pod Ostriež na Hra­dišt­ské, alebo za Baranec pod Klenovú chodiť. „Mamka sa diveli – ked im Sanko zavše zajaca, jarabicu, alebo srnca pri­tia­hél a mysleli si chudera, že to nebodaj pán rechtor po­sie­lajú. A on to ich Sanko, viselec na čakanej popchél.“


Sanko na kolede s pánom farárom

V nie­kto­rých evan­je­lic­kých zboroch udržuje sa sta­ro­dávny zvyk, že farár aj s učiteľom na Svat­ve­čer každú evanj. rodinu nav­ští­via a za­vin­šujú príjemné sviatky na­ro­de­nia Krista Pána. Obidvaja títo cirkevní fun­kci­onári majú v ak­cep­tač­ných zmluvách, čili „vo vo­ká­to­roch“ zreteľne vy­zna­čené, že im pri­slú­cha dôchodok z via­noč­nej koledy. Kde je v zboroch takto zvyk udr­žo­vaný, tam by sa v rodine velmi urazili, ak by pán farár i s rech­to­rom na koledu neprišli. Myslím, že si medzi sebou rozdelia ko­le­do­va­nie, to jest určia, že ktorý toho roku kam pôjde, alebo či obidve „duchovné osoby“ spolu pôjdu ko­le­do­vať.

Pri kolede každá rodina dľa možnosti usiluje sa čo naj­väčšmi pohostiť svojich du­chov­ných vodcov. Po­čas­tuje ich, cestu obdaruje. Dary tieto odnášajú obyčajne mendíci alebo kos­tol­ník.

Raz takto išiel aj náš Sanko s pánom farárom na bre­zov­ské kopanice, vari do Štver­níka po kolede. Poneváč ko­led­níci nesmú ani jednu rodinu obejsť, vynechať – zašli teda aj do chalupy Jura Drgalu. Drgalu pán farár aj celý zbor veľmi dobre poznal, že nechodil do kostola iba na závierku starého roku so slovami: „Uhnite sa mi, šak aj takto rok som tu sedel“ (preto ho aj „ročiakom“ na­zý­vali) a že zavše – ak sa napil – nabil ženu a potom týždeň nič nerobil, iba na peci vy­li­hú­val. V tejto pozícii našiel ho aj tento raz pán farár s kos­tol­ní­kom a mendíkom, keď do chalupy vkročili. Juro leží na peci a nijako ho ne­prek­vapí návšteva pána farára, ktorý po preslove so ženou a deťmi Dr­ga­lo­vými obráti sa aj k ich lenivému otcovi slovami:

„Nále, Jurko, Juro, čo vy­li­hu­ješ toľko; treba sa ti aj po gaz­dov­stve obzrieť, sečky narezať, dreva napíliť, keď sú zajtra sviatky…“ A Juro odsekne ledabolo:

„Ná, šak mám čas!“

„Aj do kostola bys mal chodiť Jurko – dohovára mu pán farár ďalej – čo bude z teba, miesto spasenia hriešnej duše tvojej, čaká na teba večné za­tra­te­nie. Boj sa Boha, Jurko môj; ba či vôbec vieš, koľko je Bohov?“ Tu sa Drgala trochu vystrel na peci, zívnul ústami "na plné vráta“ a zavolal na farára:

„Povedzte mi najprv vy, pán farár, koľko je hviezd na nebi, potom aj ja poviem, koľko je Bohov…“

Otázka Jurova p. farára do rozpakov pri­viedla, veď ktože by vedel zo smr­teľ­ní­kov, koľko je hviezd na oblohe? Jeho rozpakov všimnul si aj Juro Drgala na peci a škeril sa pod fúzy, kos­tol­ník sa však aj tu vynašiel, pristúpi blíž ku farárovi a šepká mu do ucha, ale tak, že to aj Juro dobre počul:

„Ná, povedzte mu vi­sel­covi, že milión. Milión hviezd je na nebi, nech sa toľko než­gaj­cuje a zráta si ich, ten viselec de­len­jaký…“ Farár sa ví­ťa­zo­slávne obráti k Jurovi a povie mu:

„Milión, Jurko, milión hviezd je na nebi, ná fčil mi aj ty povedz, koľko je Bohov…?!“ A Juro odsekne:

„Keby mi ten váš kos­tel­ník pošuškál jako vám, povedal bych vám aj ja, kolko je Bohov! Najprv mi teda podte strýko kos­tel­ní­kech pošuškat…!“

Farár stratil ďalšiu tr­pez­li­vosť diš­pu­to­vať s Jurom. Od­po­rú­čal sa a vyšiel s kos­tol­ní­kom i Sankom na dvor. Cestou ku susednej chalupe vzdychne si z hlboka a po­zna­mená:

„Bla­ho­sla­vení chudí duchem, neboť takových jest krá­lov­ství Nebeské…“

Tento výrok pána farára dlho vŕtal v „modzgu“ Sankovom. Nijako sa nevedel spria­te­liť s myš­lien­kou, že by sa taký „bibas“ jako je Juro Drgala, mohol dostať do neba. Sanko si posmrtný život o mnoho ide­ál­nej­šie pred­sta­vo­val, lež aby sa tam jeho duša medzi „chudými duchem“ motať mala. Do neba sa mu medzi duše, podobné Jurovej Dr­ga­lo­vej moc nechcelo, do pekla tiež nie – tak čo? Počal mať obavu o posmrtný osud svojej duše. Pán farár však čoskoro jeho starosti rozp­tý­lil a objasnil mu celý význam vý­š­vy­riek­nu­tého citátu Písma Svätého. Sváko Ragan z Brezovej, ako dobrý kresťan – evan­je­lik pevne veria v ne­smr­teľ­nosť svojej duše a tak aj v krá­ľov­stvo nebeské.


  
   Suma-sumárum Sankovho mendíčenia
  

  
   Jako som už v predchodiacej stati o mendíčení nášho sváka spomenul – Sankovi sa nie priam najhoršie mendíkovalo. Rechtor bol slobodný – no a Sanko tiež. Možno povedať, že až na vekové rozdiely a učiteľský diplom, boli obidvaja rovnakí „miglanci.“ Rechtor, keď nemal práce úradnej, chodil k frajerke – ako každý na niečo súci slobodný človek – k jeho dnešnej lepšej polovičke a Sanko, jako mendík, chodil s ním. Divíte sa? Ja tiež, ale bolo tomu naozaj tak. Sanko chodil za „sestranicou“ pani rechtorky. Bolo mu vtedy už na 14. rok. Nebola to nejaká láska v tom zmysle, ako jej dospelí ľudia rozumia, nie! Bola to iba sympatia, akú chlapci už v tom veku voči peknejším dievčencom cítia. Veď Judke Krihákech vtedy nebolo viacej ako 11-12 rokov, ale bola iste najpeknejším dievčaťom medzi svojimi vrstovníčkami. Darmo je, v tom veku sa už chlapci radšej kamarátia s peknejšími dievčencami. Je teda cele prirodzené, že Sankovi sa už vtedy krivák vo vrecku otváral, keď sa mu ku Judke iní chlapci-viselci blížili.
  

  
   Do vežovej makovice nanosili sa holuby. Sanko ich považoval za svoj majetok a tešil sa v duchu, ako sa mu časom holubäcia čelaď rozmnoží. S úľubou pozoroval, ležiac na tráve v školskej záhrade, ako dva páriky pekných chocholáčov do veže priletujú a zasa z nej odletujú. Časom mu však prinápadným bolo, že do veže iba dva páriky vletujú a mladých voľajakosi nevidno. Sanko v tom netušil ničoho dobrého. Že sa holuby v makovici niesli, o tom sa presvedčil raz na vlastné oči, vykonajúc krkolomnú výskumnú cestu z koruny najväčšieho zvona na povalu, ponad zvony do makovice. Schodov tam nebolo, chlapci si tak pomohli, že jeden druhého vysadili, poťažne za ruky vytiahli na vežovú povalu. Bola to vždy nebezpečná cesta; ak sa zvon pohne, alebo daktorý stratí rovnováhu, nemá času ani zomrieť – spadne a doláme sa na padrť. Sanko teda takýmto spôsobom zistil v makovici dvojo hniezd a v každom 2-2 holubäcie vajcia. Len mladých sa nemohol dočkať a preto začal podozrievať sovy, taktiež vo veži ešte výš nad holubami hniezdiace. Áno, sovy, tie sakramentské potvory nočné, zamiešali sa do holubičieho chovu Sankovho. Ony asi vždy zožrali holubäciu mlaď a preto sa jej Sanko nemohol dočkať. Preto v Sankovi vzplanula zášť proti týmto mátohám, zášť a hrozná pomsta. V hlave sa bleskurýchle zrodil plán, ako sovy vyhubiť. Usporiadať na ne výpravu a pochytať ich!
  

  
   Jednoho slnečného odpoludnia mali obidvaja mendíci zvoniť dajakému zomrelému cirkevníkovi. Sanko prehovoril Jana „farárech,“ aby ostal doma, že on si to odbaví s niekoľkými chlapci. A skutočne, naverboval si ich asi šesť. Odbrinkali nebohému 2 polhodiny zvonenia vari za 10 minút a potom sa prikročilo k prevedeniu výpravy do vežovej makovice. „Aby si niekerý ten viselec krk nevykrútél,“ Sanko uznal za prepotrebné liezť po rebríku z niektorej zvonovej koruny do končiara veže. Ale kde zohnať taký vhodný rebrík, ani dlhý, ani krátky? Kde inde, ako u pani farárky! Sanko zletel ani strela s veže, zaskočil si do farskej „šopy“ a vypožičal si rebrík, po ktorom jedinom pani farárkine sliepky na hanbálok podvečer liezli.
  

  
   Pani farárka vtedy náhodou na dvore prítomná neboli a hľadat ich kvôli slovnému „vypoščaniu,“ na to Sanko času nemal. Ani by sa mu nebolo vyplatilo. Odniesol rebrík len tak.
  

  
   Chlapci sa vydriapali do makovice a zniesli odtiaľ nie menej, ako 8 sôv, – deviata im utiekla, hoc bolo aj vo dne – a víťazoslávne si s nimi po Brezovej vykračovali. Nešťastnou náhodou zabudli rebrík na korune zvonovej, miesto, čo by ho bol Sanko na pôvodné miesto do šopy uložil. Nedivme sa tomu! Veľká korisť okúzlila všetkých chlapcov, takže zabudli na slušnosť – odniesť vypožičané náradie.
  

  
   Horšie bolo s farskými sliepkami, tie nemohli na hanbálok. Nastal zhon a poplach po rebríku. Nik nevedel, kam sa podel a kto sa naň ulakomil. Pani farárka celá rozčúlená alarmovali slúžku Anču a Jana mendíka, aby hľadali rebrík. Pravda, nikomu nenapadlo, že by mohol byť na veži. Našiel ho tam v samý večer Jano, ktorý miesto Sanka tentoraz odzvonil na večer. Jano nemal nič prvšieho na práci, ako hlásiť sa po zvonení ku raportu u pani farárky a oznámiť, že „ten viselec rechtoréch rebrík na vežu vyniesél a tam ho nechál.
  

  
   Na Sanka bolo zasa zle. Pani farárka žalovali pánu rechtorovi, ktorý pre to Sankovi dohováral. A tak Sanko zasa chodil vyše mesiaca kostolným oknom do veže na obed a večer odzvoniť.
  

  
   Tento raz Sanko trpel zaslúžene.
  

  
   Ohľadom ďalšej "úradnej činnosti“ rechtoréch Sanka sluší poznamenať, že si bol vždy svojich povinností vedomým. Zvonil dľa predpisu mŕtvym i živým, nosil kríž pri pohreboch a pomáhal rechtorovi spievať. Hlas mal dobrý a znal všetkým 842 piesňam v Spevníku a mnohým i vo Funebráli melódiu naspamäť. I piesne si daktoré doslovne zapamätal. Mechy na organe ťahal vždy Jano z fary, ktorý len 2 zimy chodil do školy. Keď dozrievali hrušky vo farskej záhrade, nebolo mu ťažko hodiť sa cez plot a natriasť si hrušiek. Chudera, pani farárka! Koľko sa aj s Ančou natrápili opravami deravého plota, kade Sanko na hrušky chodieval! Ustavične opravovali diery v ňom tmím a bodlákmi, ale to všetko nepomáhalo – dokiaľ hrušky nezobrali, chodil im Samko stále na ne.
  

  
   Po skončení prisluhovania sviatosti Večere Pánovej, keď pán farár z kostola vyšiel, zostal Sanko v kostole a dával pozor na kostolníka, ako dopíja víno z fľašky, od spovede ostavšie. Kostolník ho spozoroval a viac z obavy prezradenia, ako zo solidarity – zavolal vždy aj Sanka a dopíjali obidvaja. Zbytky vína sa neodkladali, nuž bolo teda cele samozrejmé, že ich vždy Sanko s kostolníkom dopíjal.
  

  
   Keď dakto zomrel na Kopaniciach, kde mali
  

  
  

 




    Vážení čtenáři, právě jste dočetli ukázku z knihy  Sváko Ragan z Brezovej I..

    Pokud se Vám ukázka líbila, na našem webu si můžete zakoupit celou knihu.

